钦定古今图书集成/明伦汇编/官常典/第350卷 > 尚文
## 钦定古今图书集成/明伦汇编/官常典/第350卷 > 尚文

按《元史》本传：“文字周卿，世为祁州深泽人，后徙保定，
遂占籍焉。文幼颖悟，负奇志。张文谦宣抚河东，参政
王椅荐其才，遂辟掌书记。未几，西夏行中书省复辟
之。至元六年，始立朝仪。太保刘秉忠言于世祖，诏文
与诸儒采唐《开元礼》及近代礼仪之可行于今者，斟
酌损益，凡文武仪仗、服色差等，皆文掌焉。七年春二”
月，朝仪成，百官肄习，帝临观之，大悦，遂为定制。冬十
一月，立侍仪司，擢右直侍仪使，转司农都事。十七年，
出守辉州，时河朔大旱，辉独以祷得雨，境内大稔。怀
孟民马氏、宋氏诬伏杀人，积岁狱不能决，提刑使者
命文谳以论报。文推迹究情，得狱吏、狱卒罗织状，两
狱皆释。十九年，进户部郎中，奏罢怀、卫竹税提举司，
民便之。二十二年，除御史台都事。行台御史上封事，
言上春秋高，宜禅位皇太子。太子闻之惧，中台秘其
章不发。荅即古、阿散等知之，请收内外百司吏案，大
索天下埋没钱粮，而实欲发其事，乃悉拘封御史台，
吏案文拘留，秘章不与。荅即古闻于帝，命宗正薛彻
干取其章，文曰：“事急矣！”即白御史大夫曰：“是欲上危
太子，下陷大臣，流毒天下之民，其谋至奸也。且荅即
古乃阿合马馀党，赃罪狼籍，宜先发以夺其谋。”大夫
遂与丞相议，即入言状。帝震怒曰：“汝等无罪耶？”丞相
进曰：“臣等无所逃罪，但此辈名载刑书，此举动摇人
心，宜选重臣为之长，庶靖纷扰。”帝怒稍解，可其奏。既
而荅即古受人金与其党，竟坐奸赃论死，其机实自
文发之。升大司农丞，转少卿，迁吏部侍郎，改江南湖
北道肃政廉访使。三十一年，召为刑部尚书。元贞初，
拜中台侍御史。时行台御史及浙西宪司劾江浙行
省平章不法者十七事，制遣文往诘之，左验明著，犹
力争不服。文以上闻，平章乃言“御史违制”，取会防镇
军数。成宗命省台大臣杂议，咸曰：“平章勋臣之后，所

之官，因兵卒争愬，责其帅如旧均役，情无害法，即有
罪亦轻。”廷辩数四，与省台入奏，帝意始悟，平章、御史
各杖遣之。其守正不阿类如此。元贞二年，建言：“治平
之世，不宜数赦，不急之役宜且停罢。”咸为成宗所嘉
纳，授河北河南肃政廉访使。大德元年，河决蒲口，台
檄令文按视防河之策。文建言：“长河万里西来，其势
湍猛，至孟津而下，地平土疏，移徙不常，失禹故道，为
中国患，不知几千百年矣。自古治河处得其当则用
力少而患迟；事失其宜，则用力多而患速。此不易之
定论也。今陈留抵睢，东西百有馀里，南岸旧河口十
一，已塞者二，自涸者六，通川者三，岸高于水计六七
尺或四五尺。北岸故堤，其水比田高三四尺，或高下
等，大概南高于北约八九尺，堤安得不坏，水安得不
北也？蒲口今决千有馀步，迅疾东行，得河旧渎行二
百里至归德，横堤之下，复合正流，或强堙遏，上决下
溃，功不可成。揆今之计，河西郡县，顺水之性，远筑长
垣，以御泛滥，归德、徐、邳民避冲溃，听从安便。被患之
家，宜于河南退滩地内给付顷亩，以为永业，异时河
决他所者亦如之。信能行此，亦一时救荒之良策也。
蒲口不塞便。”朝廷从之。会河朔郡县、山东宪部争言
“不塞，则河北桑田尽为鱼鳖之区，塞之便。”帝复从之。
明年，蒲口复决，塞河之役，无岁无之。是后，水北入复
河故道，竟如文言。三年调山东宪使，历行省参知政
事，行御史台中丞。七年，召拜资善大夫、中书右丞。浙
西饥，发廪不足，募民入粟，补官以赈之。山东岁凶，盗
贼窃发，出钞八百五十馀万贯以弭之。选十道使者，
奏请巡行天下，问民疾苦。又奏斥罢南方白云賨，与
民均事赋役。西域贾人有奉珍宝进售者，其价六十
万锭，省臣平章顾谓文曰：“此所谓押忽大珠也，六十
万酬之，不为过矣。”一坐传玩，文问何所用之，平章曰：
“含之可不渴，熨面可使目有光。”文曰：“一人含之，千万
人不渴，则诚宝也。若一宝止济一人，则用已微矣。吾
之所谓宝者，米粟是也。一日不食则饥，三日不食则
疾，七日则死，有则百姓安，无则天下乱，以功用较之，
岂不愈于彼乎？”平章固请观之，文竟不为动。年六十
九，因疾告老而归。十年，拜昭文馆大学士、中书右丞，
商议中书省事，召不起。武宗、仁宗之世，屡延致，访以
国事，赐燕及金帛有加，进阶自光禄大夫，转银青荣
禄大夫，仍中书左丞。丐还田里。延祐六年，拜太子詹
事，使三往乃起。仁宗命尽言以教，太子待以殊礼。泰
定三年，以中书平章政事致仕。明年，卒于家，年九十
二。